常州天慶觀畫龍二世傳仙筆一點睛乘雷電飛去一經兵火亦不復存
作者：俞德鄰
朝代：宋

paragraphs: 毘陵天慶宮中壁，夭趫雙龍勢千尺。
鬐圓尾壯角浪平，目深鼻豁鱗纖密。
一龍點睛已飛去，電掣金蛇雷破柱。
一龍舊壁尚蜿蜒，朝昏恍惚騰雲霧。
黑風動地劫火燔，鬼神糜爛龍崩奔。
蒼生百萬化魚肉，𥁃池觱沸骸陵屯。
靈物去留應有數，戛銅吹竹誰韶頀。
會歸罨畫吸清谿，一雨八荒均布濩。